บลจ.ไทยพาณิชย์มองหุ้นไม่หลุด950จุด
บลจ.ไทยพาณิชย์ประเมินพื้นฐานหุ้นไทย ไม่หน่าหลุด 950 จุด เชื่อหุ้นพักฐานช่วงสั้นๆ อนาคตหุ้นไทยยังแจ่ม เป้า 1,200 จุดปีนี้
24 ม.ค. 2554

บลจ.ไทยพาณิชย์ประเมินพื้นฐานหุ้นไทย ไม่หน่าหลุด 950 จุด เชื่อหุ้นพักฐานช่วงสั้นๆ อนาคตหุ้นไทยยังแจ่ม เป้า 1,200 จุดปีนี้
นายศรชัย สุเนต์ตา ผู้ช่วยกรรมการผู้อำนวยการ กลุ่มจัดสรรสินทรัพย์และกลยุทธ์การลงทุน บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ตลาดหุ้นไทยอยู่ในช่วงของการปรับฐาน แต่ด้วยปัจจัยพื้นฐานในปัจจุบันเชื่อว่าดัชนีจะไม่หลุด 950 จุด ส่วนเป้าสิ้นปีนี้มองไว้ที่ 1,200 จุด หรือเพิ่มขึ้นประมาณ 15-20% จากปีก่อน ภายใต้การขยายตัวของเศรษฐกิจ 4-5% และการการเติบโตของบริษัทจดทะเบียน 10-15% 
ปัจจัยที่จะมีผลกระทบต่อการลงทุนในปีนี้ ยังคงเป็นปัจจัยต่างประเทศเป็นหลัก โดยเฉพาะปัญหาที่เกิดขึ้นในกลุ่มประเทศยุโรปที่ยังไม่นิ่ง รวมถึงการขยายตัวของเศรษฐกิจสหรัฐที่เริ่มดีขึ้นบ้างแต่ยังไม่ชัดเจน ทำให้กระแสเงินทุนยังคงมองหาแหล่งลงทุนที่ให้ผลตอบแทนดีอย่างกลุ่มประเทศในเอเชียอยู่ 
อย่างไรก็ตามแม้แนวโน้มดัชนีมีโอกาสปรับตัวขึ้น แต่คงผันผวนเป็นระยะ ดังนั้นกลยุทธ์การลงทุนจะอยู่ที่จังหวะการลงทุน เนื่องจากที่ผ่านมาตลาดหุ้นไทยปรับขึ้นไปพอสมควร ดังนั้น จึงมีโอกาสที่จะมีการขายทำกำไรออก โดยปีนี้มองว่าหุ้นขนาดใหญ่ยังน่าจะให้ผลตอบแทนที่ดี
ด้านนายวิชชุ จันทาทับ ผู้ช่วยกรรมการผู้อำนวยการ กลุ่มจัดการลงทุน บล.ไทยพาณิชย์ กล่าวว่า ในครึ่งปีหลังหากมีการเลือกตั้งก็น่าจะช่วยหนุนให้ตลาดปรับตัวเพิ่มขึ้น 15-20% ส่วนการปรับตัวลงในช่วงนี้มองว่าเป็นระยะสั้น และปัจจุบันหุ้นไทยพีอีต่ำกว่าในเอเชีย ยกเว้นเกาหลีเท่านั้น 
"แม้เศรษฐกิจสหรัฐเริ่มปรับตัวดีขึ้น แต่ปัญหาอื่นๆ โดยเฉพาะตัวเลขการว่างงานที่ค่อนข้างสูง จึงมองว่าโอกาสที่สหรัฐจะฟื้นตัวแรงและดึงเงินไหลกลับไปเป็นไปได้ยาก ขณะที่ปัญหายุโรปก็ยังไม่จบง่าย จึงคาดว่าเม็ดเงินหรือสภาพคล่องที่มีอยู่ในโลกจำนวนมากจะไหลเข้ามาลงทุนในเอเชีย แม้ประเทศจีนจะมีความกังวลเรื่องปัญหาเงินเฟ้อ แต่จะเกิดขึ้นในระยะสั้น พร้อมทั้งเชื่อว่าปัญหาน่าจะคลี่คลายลงได้"นายวิชชุกล่าว